Diari Oficial de la Generalitat Valenciana


Sumari del DOGV 6826, del 25-07-2012 (2012/7129)

RESOLUCIÓ de 21 de juny de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de Torreblanca i Requena. Expedients: 311/4618 EIH i 9/1275 VXX.
---------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6826

Data del DOGV
:   25-07-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/7129


Data del document
:   21-06-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Torreblanca
    * Requena
    * impacte ambiental

RESOLUCIÓ de 21 de juny de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de Torreblanca i Requena. Expedients: 311/4248 ESX i 9/2764 MHN. [2012/7129]  
  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el Reglament per a l'execució de la Llei 2/1989, de 3 de març, d'Impacte Ambiental, el qual establix que una vegada transcorregut el termini assenyalat en l'article 26 sense que s'hagen plantejat discrepàncies, i sense perjuí de la seua notificació a la persona titular, la declaració d'impacte ambiental es publicarà en el Diari Oficial de la Comunitat Valenciana, resolc,  
  
Article únic  
Publicar en el Diari Oficial de la Comunitat Valenciana les declaracions d'impacte ambiental corresponents als expedients; 311/7209 GMX Torreblanca i 9/7691 IQB Requena.  
  
«Declaració d'impacte ambiental  
  
Dades de l'expedient en el Servici d'Avaluació d'Impacte Ambiental  
Expedient: 311/2008 - AIA.  
Títol: Pla Especial per a la Creació de Reserva de Sòl Dotacional del PGOU.  
Promotor: Ajuntament de Torreblanca.  
Autoritat substantiva: Ajuntament de Torreblanca i CTU.  
Localització: Torreblanca (Castelló). Descripció del projecte.  
1. Objecte del projecte. L'objecte del pla especial és la delimitació d'una zona de sòl dotacional públic educatiu cultural en sòl no urbanitzable comú, que permeta una ampliació dels usos docents junt amb l'actual IES existent.  
2. Descripció de les característiques més rellevants del projecte.  
El terme municipal de Torreblanca se situa al nord de la província de Castelló. El seu nucli urbà dista 36 km. de la capital de província. L'instrument de planejament vigent són les Normes Subsidiàries de Torreblanca, que van ser aprovades definitivament per la Comissió Territorial d'Urbanisme en sessió de 26 de març de 1991.L'àmbit de l'actuació se situa a l'est de la població, limítrof amb el sòl urbà, sent la seua extensió de 3.354,41 m² situats junt amb l'IES existent. La seua forma és trapezoïdal. S'emplaça en l'espai delimitat per:  
  
Nord i este: parcel·la edificada.  
Sud: vial asfaltat.  
Sòl no urbanitzable comú.  
Oest: institut d'educació Secundària existent.  
Es tracta d'una àrea fonamentalment periurbana ocupada per terrenys dedicats actualment a l'ús agrari i rodejat parcialment per edificacions.  
3. Alternatives.  
Les possibles alternatives enfront de la solució adoptada queden condicionades per les característiques pròpies del projecte. S'utilitza la parcel·la limítrof amb l'actual institut, la seua ampliació natural i funcional.   
Tramitació administrativa  
1. Admissió a tràmit.  
El 16 d'octubre de 2008, el Servici Territorial d'Ordenació del Territori va remetre documentació relativa al Pla Especial de Reserva de Sòl per a Dotació Educativa a Torreblanca. La dita documentació consistia en còpia del pla especial, estudi d'impacte ambiental, estudi d'integració paisatgístic i certificat d'aprovació provisional i resultat d'informació pública, i es va incoar el corresponent expedient d'avaluació d'impacte ambiental, amb número 311/1754-NKO.  
  
2. Informació pública.   
L'estudi d'impacte ambiental es va exposar al públic, junt amb la resta de la documentació tècnica, segons edicte publicat en el Diari Oficial de la Generalitat número 5793, de 26 de juny de 2008.  
Durant el període d'informació pública no es van efectuar al·legacions, segons consta en el certificat de secretaria de l'Ajuntament de Torreblanca, emés el 30 de setembre de 2008.  
3. Peticions d'informació o documentació complementària.  
El 27 de gener de 2009 es realitza consulta a la Direcció General de Territori i Paisatge i se sol·licita informe sobre l'estudi d'integració paisatgística presentat, de conformitat amb l'article 11 de la Llei 4/2004, de 30 de juny, d'Ordenació del Territori i Protecció del Paisatge.  
  
El 27 de gener de 2009 es realitza requeriment de documentació al Servici Territorial d'Ordenació del Territori, adjuntant còpia a l'Ajuntament de Torreblanca. La dita petició es va referir a la carència de certs informes i certificats.  
Consultes. Informes sectorials i participació  
No s'han rebut informes sectorials durant el procés d'avaluació d'impacte ambiental.  
Afeccions legals  
Després de la consulta de les cartografies temàtiques i estudis integrants dels sistemes d'informació territorial de la Conselleria de Medi Ambient, Aigua, Urbanisme i Habitatge, publicada per la COPUT, s'observa que l'actuació no resulta incongruent amb cap d'ells. No es detecten afeccions sobre l'àrea d'estudi ni s'afecta de manera directa a espais protegits per una legislació sectorial pròpia en matèria ambiental.  
  
No hi ha planejament especial o directrius que imposen limitacions a la requalificació de l'àmbit d'actuació basant-se en raons de protecció d'espais naturals, muntanyes d'utilitat pública i jaciments arqueològics. Les vies pecuàries que creuen el municipi es troben fora de l'àmbit d'actuació del pla especial.  
A uns 100 m a l'est de la parcel·la discorre la línia fèrria València-Barcelona, així com una línia aèria de mitja tensió. Cap d'estos traçats afecta a l'àmbit del pla especial.   
L'estudi d'impacte ambiental no realitza un estudi de la possible afecció al patrimoni històric i cultural de l'àrea del projecte. Tampoc no s'han proposat mesures preventives per a evitar l'afecció de béns patrimonials desconeguts que pogueren aparéixer durant l'execució de les actuacions proposades. En tot cas, no consta en l'expedient informe de la Direcció General de Patrimoni Cultural Valencià.  
Consideracions ambientals  
1. Els terrenys objecte de requalificació es troben situats junt amb àrees ja consolidades per l'edificació, integrades en el paisatge de vora urbana, del municipi de Torreblanca.  
Al tractar-se d'una ampliació de l'institut ja existent, els accessos i infraestructures són els del propi institut, actualment en funcionament i amb capacitat suficient per a acollir l'ampliació proposada.  
  
2. Actualment la parcel·la està dedicada a l'activitat agrícola i només poden observar-se espècies de vegetació gramínia espontània.  
Segons l'estudi d'impacte ambiental, es realitzarà una selecció de les espècies vegetals en base a la vegetació potencial, les espècies realment existents en la zona i aquelles que s'adeqüen a condicions ecològiques.  
3. La proximitat del nucli urbà de Torreblanca i l'ús agrícola fa que la fauna present en la zona siga la pròpia de sembrats i cultius, majoritàriament avícola. La fauna existent no es considera significativa.  
4. L'estudi d'impacte ambiental indica que l'altura sobre el nivell del mar és escassa i la parcel·la compta amb un pendent suau cap al mar i presenta una superfície pràcticament plana.  
En tractar-se de l'ampliació d'un ús dotacional, on no es preveu un increment de la població resident ni estacional, no es modificaran substancialment els consums d'aigua potable, ni la producció d'aigües residuals o residus sòlids urbans. L'estudi d'impacte ambiental no aporta informació sobre la gestió d'estos servicis en el municipi de Torreblanca.  
En l'àmbit de l'ampliació no hi ha cap edificació o en desús. Tampoc no hi ha servicis d'infraestructures, camins o elements fonamentals que impediren o modificaren el desenrotllament de l'ampliació de l'institut.  
5. El clima, Mediterrani Litoral, es caracteritza per la benignitat de les seues temperatures, l'escassa oscil·lació tèrmica diària i anual, l'ambient humit i un règim de pluges irregular concentrat en la primavera i, sobretot, la tardor.  
Segons el PATRICOVA no hi ha risc d'inundació en esta zona.   
  
6. Un dels factors claus a estudiar per a un ús docent són els nivells de soroll existents en el sector, a fi d'adoptar les mesures adequades per a garantir el compliment dels nivells establits en la legislació vigent.   
  
L'àrea d'estudi es troba en una zona periurbana, limítrof amb el nucli urbà de Torreblanca. A més, a uns 100 m a l'est de la parcel·la discorre la línia fèrria Valencia-Barcelona, per la qual cosa poden produir-se nivells acústics elevats.   
L'estudi d'impacte ambiental estima necessari realitzar un estudi acústic de detall junt amb el projecte d'execució del col·legi. També proposa la utilització de pantalles acústiques com a mesura correctora per a aplicar en el cas que se superen els valors límits admissibles.  
  
També es proposen mesures preventives per a minimitzar l'impacte causat per l'increment de nivells acústics en fase d'execució sobre la població i la fauna.  
7. Els redactors de l'estudi d'impacte ambiental situen el projecte en una àrea de transició, en contacte amb edificacions i camins, així com amb terres campes i de cultius hortofructícoles.  
Es proposa l'adopció de mesures d'integració paisatgística de localització, morfologia, cromatisme, escala i textura de les provisions i terres vegetals procedents dels moviments de terres, així com la integració paisatgística de les instal·lacions d'obra i creació de pantalles visuals que oculten les seues vistes, en el cas que la seua ubicació en àrees molt accessibles visualment ho fera necessari.  
A pesar de l'alt grau d'antropització, la parcel·la es troba en una zona de contacte amb el paisatge agrícola, situació que hauria d'implicar la definició de mesures protectores amb l'objecte d'aconseguir una adequada integració del paisatge perifèric amb les noves construccions i articular la transició entre esta i l'entorn rural, d'acord amb els criteris establits per la Llei 4/2004, de 30 de juny, d'Ordenació del Territori i Protecció del Paisatge.  
8. L'estudi d'impacte ambiental identifica i valora individualment els possibles impactes ambientals que poden derivar-se de l'actuació proposada.  
Les principals mesures correctores es recolzen en el control de l'impacte derivat de l'execució del projecte en fase de construcció, el control dels nivells acústics, la selecció d'espècies vegetals i la integració paisatgística, aplicant-se totes i cada una de les mesures proposades, sempre que no entren en contradicció amb la present declaració d'impacte ambiental.  
S'observa la carència d'alguna mesura relativa a garantir la correcta gestió dels residus.  
Consideracions jurídiques  
1. El projecte examinat constituïx un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5 de la Llei d'Impacte Ambiental i concordants del seu Reglament, Annex I, apartat 8.g del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, modificat pel Decret 32/2006, de 10 de març, del Consell de la Generalitat.  
  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, modificat pel Decret 32/2006, de 10 de març, del Consell de la Generalitat, en la Llei 2/1989, de 3 de març, de la Generalitat Valenciana i en les altres disposicions que se li apliquen.  
3. L'article 16.2 m) del Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de medi ambient, Aigua, Urbanisme i Vivenda, atribuïx a la Direcció General de Gestió del Medi Natural la competència sobre l'avaluació d'impacte ambiental. Per tot l'anterior, fent ús de les facultats que tinc legalment atribuïdes, emet la declaració d'impacte ambiental següent:  
  
Primer  
S'estima acceptable, als efectes ambientals i sense perjuí de la prèvia obtenció de les autoritats sectorials que se li apliquen, el projecte sobre el pla especial per a la creació de reserva de Sòl Dotacional Educativo-Cultural del PGOU de Torreblanca, promogut pel propi Ajuntament de Torreblanca, sempre que es desenrotlle d'acord amb el que establix la documentació presentada i amb els condicionants establits a continuació, tenint en compte que abans de l'inici de les obres d'urbanització haurà de justificar-se la disponibilitat de recursos hídrics i obtindre's informe favorable de la Direcció General de Patrimoni Cultural Valencià, que en el cas que el dit informe resultara desfavorable, així haurà d'entendre's també la present declaració d'impacte ambiental.  
  
  
Segon  
Condicionants per a l'aprovació del projecte:  
-S'obtindrà l'informe sobre l'estudi d'integració paisatgística, en compliment de l'article 11 de la Llei 4/2004, de 30 de juny, d'Ordenació del Territori i Protecció del Paisatge de la Direcció General de Territori i Paisatge de la Conselleria de Medi Ambient, Aigua, Urbanisme i Habitatge.   
-Certificat que justifique la capacitat de gestió de residus sòlids, tant inerts com urbans, així com el destí final dels mateixos.  
  
-Certificat, emés per l'entitat gestora de l'estació depuradora d'aigües residuals, que justifique la capacitat de la dita infraestructura per a admetre les aigües residuals generades per l'ampliació dels usos proposats en el pla especial.   
  
Tercer  
Condicionants per al desenrotllament del projecte:  
-Haurà d'assegurar-se el compliment de les condicions acústiques en l'edificació previstes en la legislació sectorial vigent i s'exigix els corresponents certificats d'aïllament acústic, previ a l'obtenció de la llicència d'ocupació dels edificis.   
Es limitaran els nivells acústics exteriors, de conformitat amb el Decret 266/2004, de 3 de desembre, del Consell de la Generalitat, pel qual s'establixen normes de prevenció i correcció de la contaminació acústica en relació amb activitats, instal·lacions, edificacions, obres i servicis.  
El projecte d'execució del col·legi haurà d'adoptar les mesures correctores i/o protectores adequades, destinades a assegurar un nivell exterior de soroll per davall del valor límit establit.  
-S'apunten diverses consideracions per a minimitzar els impactes ambientals derivats de l'actuació projectada:  
S'haurà de dur a terme una recollida selectiva dels residus generats durant les obres d'urbanització i construcció i s'ha de gestionar cada un dels residus generats d'acord amb les seues característiques fisicoquímiques. S'haurà de definir una àrea on depositar els contenidors destinats a este efecte i indicar les mesures a adoptar per a evitar les possibles fugues, abocaments accidentals, vessaments, etc., que pogueren produir-se durant l'emmagatzematge temporal dels mateixos.   
L'Ajuntament exigirà a les empreses que, finalitzades les obres, presenten els certificats de recepció de residus sòlids inerts emesos per part d'abocadors o empreses autoritzades per a la gestió d'este tipus de residus.  
Els residus originats amb la tala de l'arbratge o el desbrossament dels terrenys es gestionaran de manera adequada a la seua naturales i queda prohibida la seua incineració in situ o de qualsevol tipus de residu. Hauran de ser entregats a empreses autoritzades per a la seua correcta gestió, com pot ser el seu compostatge.  
Els residus que es generen en fase de funcionament, tant perillós com no perillós, hauran de ser gestionats a través de gestor autoritzat d'acord amb la seua legislació sectorial.  
  
Quart  
Es notifica a les parts interessades que contra la present resolució, per no ser un acte definitiu en via administrativa no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Quint  
La present declaració d'impacte ambiental es publicarà en el Diari Oficial de la Comunitat Valenciana d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental.  
Cosa que li notifique per al seu coneixement i efectes oportuns.   
  
València, 10 de febrer de 2009. La directora general de Gestió del Medi Natural: M.ª Ángeles Centeno Centeno  
  
Declaració d'impacte ambiental  
  
Expedient: 9/09-AIA.  
Títol: Declaració d'Interés Comunitari per a Instal·lació Fotovoltaica de 2.000 kW.  
Promotor: V3J Ingenieria y Servicios, SL.  
Autoritat substantiva: Direcció General d'Ordenació Territorial de la Conselleria de Medi Ambient, Aigua, Urbanisme i Habitatge.  
Localització: polígon 40, parcel·les 613, 635, 665, 410, 411, 412, 413, 421, 422, 423, 424, 425 i 426, del terme municipal de Requena (València).  
Descripció del projecte  
1. Descripció de les característiques més rellevants del projecte. L'objecte del projecte és l'obtenció de la declaració d'interés comunitari per a la instal·lació d'una parc fotovoltaic en sòl classificat com no urbanitzable comú, promogut per V3J Ingenieria y Servicios, SL.  
  
La superfície total de la finca és de 73.544 m², amb la distribució següent:  
Superfície neta ocupada per planta: 484,43 m².  
Superfície neta total del camp generador fotovoltaic: 12.110,75 m².  
La instal·lació estarà constituïda per 25 plantes de 99,33 kWp, amb una potència pic de 2.483,25 kWp i una potència nominal de 2.000 kW. Cada una de les instal·lacions estarà formada per un generador fotovoltaic de corrent continu, constituït per mòduls muntats sobre una estructura bastidor d'acer galvanitzat, i un inversor per a la conversió de tensió i corrent continu en tensió i corrent alterna. Cada planta es completarà amb un transformador integrat de 100 kVA, segons la potència nominal. Dins d'este transformador es trobarà el sistema de baixa tensió de corrent alterna. L'eixida en mitja tensió del transformador es connectarà amb la xarxa de mitja tensió de distribució a través d'un centre d'entrega, una línia subterrània de mitja tensió i una línia aèria de mitja tensió. La connexió amb la xarxa de distribució es realitzarà a través de la línia de mitja tensió L-9 «Polígon de ST Utiel" en el suport número 453207. Es construirà una nova línia aèria de mitja tensió des del punt d'entroncament del parc solar fins a l'esmentada línia de mitja tensió.  
  
Les branques fotovoltaiques del generador estaran orientades al migdia i són d'orientació fixos. L'estructura sobre la qual aniran muntats els mòduls seran platines d'acer galvanitzat en calent de 80 x 5 x 3000 mm, corbades cap a dins en els seus extrems i capçal de formigó armat de 100 x 16 x 4.300 cm sobre la qual descansaran. Cada mòdul anirà recolzat en dos platines.   
L'accés a la instal·lació es realitzarà a través de camí rural existent. Els vials interiors estaran constituïts per un únic camí central de 160 m x 10 m, que recorreran el parc de N a S, formigonats o asfaltats.  
  
Tot el terreny estarà tancat en el seu perímetre i comptarà amb enllumenat perimetral.  
No hi ha connexió d'aigua potable a la instal·lació, es preveu disposar de depòsit. Els residus sanitaris seran retirats per empresa aliena a la instal·lació.  
No s'aporta informació relativa a les actuacions a dur a terme per a la instal·lació, encara que estes seran mínimes en tractar-se d'una zona plana dedicada al cultiu de la vid. No s'ha inclòs pla de restauració.  
  
La distància al nucli de població de San Antonio de Requena és d'1 km.  
Tramitació administrativa  
1. Informació pública. Remissió de l'expedient  
El 18 d'agost de 2008, la Direcció Territorial d'esta Conselleria a València, remet estudi d'impacte ambiental i documentació tècnica.  
  
La informació pública s'ha realitzat per mitjà de publicació en el Diari Oficial de la Comunitat Valenciana d'1 d'agost de 2007, així com als veïns limítrofs a l'activitat, sense la presentació d'al·legacions.  
2. Informes sectorials  
No s'ha sol·licitat informes sectorials, ja que la ubicació sol·licitada no produïx afeccions ambientals tals que requerisquen dels dits informes.  
No s'ha aportat informes municipals relatius a l'actuació.  
S'inclou en l'expedient informe del Servici Territorial de medi ambient en el qual s'indica la necessitat de sotmetre a l'expedient la declaració d'impacte ambiental.  
Consideracions legals  
El sòl on es desenrotlla l'actuació es qualifica com a sòl no urbanitzable comú segons normativa urbanística municipal.   
L'activitat proposada no afecta cap espai natural protegit de la província de València ni cap espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada en desplegament de la Llei 11/1994 d'Espais Naturals Protegits de la Comunitat Valenciana.  
El Reial Decret 9/2005, de 14 de gener, inclou en l'annex I les activitats potencialment contaminants del sòl, entre les quals es troba la producció i distribució d'energia elèctrica.  
Consideracions ambientals  
La finca on s'ubicarà la instal·lació es localitza al E del nucli urbà de San Antonio de Requena, inserix en zona agrícola de secà dedicada al cultiu de la vinya, de fisiografia plana. Litològicament es caracteritza per estar constituïda per margues i arenoses. La naturalesa de les parcel·les limítrofs és semblant a la que es pretén ocupar. La vulnerabilitat a la contaminació d'aqüífers és baixa. El risc d'erosió actual és molt baix (pèrdua de 0-7 Tm/ha/any) i el de l'erosió potencial és moderat (pèrdua de 15-40 Tm/ha/any). La capacitat ús del sòl de la finca és moderada. No hi ha risc de lliscament ni d'inundació.  
  
No hi ha afecció a via pecuària catalogada en el terme municipal.  
  
La identificació i valoració d'impactes s'ha realitzat a partir de la definició de les unitats ambientals en què s'emmarca l'àrea d'estudi on s'obté la qualitat del medi i es valora l'impacte que generaran les diferents actuacions que es duran a terme arran del projecte sobre els diversos elements ambientals del medi i es durà a terme una anàlisi qualitativa seua i una valoració final, tant per a la fase de construcció com la de funcionament.   
  
L'actuació no generarà impactes rellevants. S'inclou una sèrie de mesures correctores, la majoria de caràcter general, per la qual cosa podrien ser aplicables a qualsevol expedient de la mateixa naturalesa, entre els que s'inclou:  
Es durà a terme l'establiment d'un punt d'arreplega controlada dels residus que es generen durant la fase d'obres.  
Haurà de depositar els materials inerts derivats de les obres en abocadors de residus inerts legals i perfectament identificats o bé ser gestionats per gestor autoritzat.  
Si durant l'execució de les obres es detectara qualsevol vestigi de resta arqueològica no localitzat en les prospeccions prèvies haurà de paralitzar-se les obres i comunicar a la Conselleria de Cultura i Esport.  
  
L'enllumenat de seguretat de la instal·lació haurà de complir les directrius establides per la legislació sectorial vigent.  
S'ha establit la valoració econòmica de les mesures preventives, correctores i compensatòries establides en l'estudi d'impacte ambiental.  
No contempla les actuacions relacionades amb el desmantellament de la instal·lació, ni s'ha aportat pla de restauració ni programa de vigilància ambiental. A pesar d'això, pot considerar-se favorable l'avaluació d'impacte ambiental de la instal·lació d'acord amb les seues característiques tècniques, el seu desenrotllament en les diferents fases, així com a la naturalesa de la finca i en entorn on pretén ubicar-se la instal·lació.  
  
Consideracions jurídiques.   
L'activitat s'ha sotmés al procediment d'avaluació d'impacte ambiental en aplicació de l'article 24 de la Llei 10/2004, de 9 de desembre, de la Generalitat, del Sòl No Urbanitzable. L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en les altres disposicions que se li apliquen.   
  
L'article quint de la Llei 2 1989/, de 3 de març, atribuïx a l'òrgan ambiental la competència per a la formulació de l'estimació d'impacte ambiental dels projectes a què s'aplique la dita llei.L'article16 del Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Vivenda, modificat pel Decret 217 2007/, de 26 d'octubre, atribuïx a la Direcció General de Gestió del Medi Natural la competència sobre l'avaluació d'impacte ambiental.  
  
Per tot això, fent ús de les facultats que tinc legalment atribuïdes, formule la declaració d'impacte ambiental següent:  
  
Primer  
Declarar acceptable, als efectes ambientals i sense perjuí de la prèvia obtenció de les autoritzacions sectorials que se li apliquen, l'activitat Parc Fotovoltaic de 2.000 kW, localitzada en el polígon 40, parcel·les 613, 635, 665, 410, 411, 412, 413, 421, 422, 423, 424, 425 i 426, del terme municipal de Requena (València), ubicada en sòl no urbanitzable comú, promogut per V3J Enginyeria i Servicis, SL, sempre que la mateixa es desenrotlle amb les previsions de l'estudi d'impacte ambiental, el projecte i la resta de documentació que es troba en l'expedient, així com els condicionants establits a continuació:  
  
1. Haurà de gestionar els residus generats d'acord amb la legislació vigent en la matèria.  
2. Haurà d'aportar-se informació relativa a la gestió de les aigües de llavat de les plaques fotovoltaiques.  
3. Finalitzada la vida útil de la instal·lació, es procedirà a la reposició del sòl al seu estat original, i haurà de presentar-se projecte de restauració de la superfície afectada davant d'esta direcció general.  
4. Haurà de disposar d'informe de la Direcció General de Paisatge d'esta conselleria i basar-se en l'Estudi d'Integració Paisatgística elaborat i en compliment de l'article 58 del Decret 120/2006, d'11 d'agost, del Consell, pel qual s'aprova el Reglament de Paisatge de la Comunitat Valenciana.  
5. Haurà de disposar de l'informe favorable de la Conselleria de Cultura i Esport, en relació a la Llei 4/1998, d'11 de juny, de Patrimoni Cultural Valencià.  
6. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, haurà de ser comunicats a esta direcció general des d'on es contemplarà, si és procedent, l'aplicació de noves mesures correctores.  
7. D'acord amb l'article 14 del Reial Decret Legislatiu 1/2008 d'11 de gener, pel qual s'aprova el text refós de la Llei d'Avaluació d'Impacte Ambiental de projectes, el promotor haurà de comunicar a l'òrgan ambiental (per escrit), amb la suficient antelació, la data de començament de l'execució del projecte.  
  
Segon  
Notificar a les parts interessades que, contra la present resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Tercer  
Publicar en el Diari Oficial de la Comunitat Valenciana la present declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte ambiental.  
  
València, 11 de febrer de 2009. La directora general de Gestió del Medi Natural: Mª Ángeles Centeno Centeno».  
  
València, 21 de juny de 2012.- El director general d'Avaluació Ambiental i Territorial: Juan Giner Corell.